Villy Søvndal (SF), 2000-01-27:
Det forrige forslag var af meget teknisk art, og man må jo sige, at det her er af meget ideologisk art.
Det synes jeg ikke gør noget.
Jeg synes, det er fint, at Folketinget diskuterer ideologi.
Det er jo en genfremsættelse, som det er sagt før, af forslaget om, at ældre skal kunne vælge hjemmehjælper.
Allerede i dag kan man som bekendt selv vælge den person, man ønsker som hjemmehjælper, og det, Venstre ønsker at åbne for med det nye forslag, er, at hjemmehjælpsmodtageren også kan vælge et firma eller en virksomhed og ikke kun en privat person som hjemmehjælper.
Jeg skal sige med samme, at vi ikke bryder os om forslaget, vel først og fremmest fordi vi synes, vi står ved endnu en skindebat, en debat, som er et fatamorgana på den måde, at den påstår at løse noget, som den efter vores opfattelse ikke løser.
Må jeg bare pege på, at vi, mens vi diskuterer det her forslag, jo er midt i en ophidset debat om forholdene på vores plejehjem - en berettiget debat, må man sige.
I debatten har der været nævnt eksempler fra tre steder, så vidt jeg har fulgt debatten: Vi har et eksempel fra en kommune, der har udliciteret; den kommune hedder Farum.
Vi har et eksempel fra en kommune, hvor man har en selvejende institution, altså ikke en kommunal institution; den hedder Nordborg.
Og så har vi et eksempel fra en kommune, hvor vi har en kommunal institution; den hedder Hobro.
Dermed har vi hele spektret eksemplificeret i den her debat.
Vi har både det, Venstre tror er lyksaligheden, nemlig det privatiserede, udliciterede ældreplejecenter, vi har det selvejende, som ikke er kommunalt, og vi har det kommunale.
Og alle tre steder er der præcis de samme problemer, nemlig at de ældre ikke får den pleje, som vi gerne så.
Derfor til Venstre: Venstre har ikke opfundet nogen trylleformular, men jeg må kvittere for, at jeg synes, det er flot gjort af Venstre, at det de sidste 5 år, mens jeg har siddet i Folketinget, har været sådan, at uanset hvilken politisk debat vi har haft om et væsentligt emne på de her ømme områder, hvad enten det har været børn eller gamle eller syge, så har Venstre hævet blikket med lyksalige øjne op mod himlen og sagt: Bare vi udliciterer det her, så er alle problemer løst.
Tænk at have sådan et trylleord at klare alle problemer med, og tænk hvilken evne at have at kunne diskutere uden om de væsentlige problemer!
Hvad er så de væsentlige problemer?
Det er jeg enig i.
Hvis man spørger de ældre, hvad de gerne vil, er deres svar, at de vil godt se den hjemmehjælper, de har brug for, lidt mere, end de gør i øjeblikket.
Det er det helt gennemgående svar, når man spørger de ældre om, hvad de synes om hjemmehjælpen.
De er ikke optaget af Venstres ideologiske tanke.
De er optaget af at få lov til at se deres hjemmehjælp.
Hvordan løser man det?
Det løser man såmænd ved det, vi startede på i finanslovforhandlingerne, nemlig at sikre, at i stedet for at aktivere de over 48-årige kan de kan blive ansat i ordinære job, bl.a inden for det her område.
Og så gør man det ved det udspil, SF kom med i sidste uge, nemlig et forslag om at ansætte flere inden for hjemmehjælpen og på vores plejecentre, samtidig med at man selvfølgelig diskuterer at få rettet de forhold, der i dag ikke fungerer tilfredsstillende.
Jeg synes i øvrigt også, det står meget tydeligt i Venstres bemærkninger til lovforslaget, hvor der til sidst står: »Forslaget får ingen økonomiske konsekvenser i forhold til eksisterende lovgivning, da ændringerne alene vedrører ældre, der allerede er visiteret til hjælp eller støtte til nødvendige praktiske opgaver i hjemmet.«
Jamen herregud, Venstre kan ikke trylle!
Licitering er ikke noget tryllebegreb, der gør, at problemer, der var før, ikke længere eksisterer.
Det viser netop den diskussion, vi p.t. har på ældreområdet.
Derfor er Venstres forslag et fatamorgana.
Vi vil gerne være med til at løse problemerne på ældreområdet, men ikke ved at forsøge at bilde befolkningen ind, at forslaget skulle være i stand til at løse de problemer, vi står over for i virkelighedens verden.
Forslaget efterlader præcis de samme problemer.
Så det var nærmest en afvisning.